b'\n_START_ARTICLE_\nAldo Nadi\n_START_SECTION_\nDru\xc5\xbeinski \xc5\xa1port\n_START_PARAGRAPH_\nAldo Nadi je navadno citiran v zvezi z bratom Nedom, s katerim predstavlja najslavnej\xc5\xa1o dvojico italijanskih sablja\xc5\xa1kih mojstrov vseh \xc4\x8dasov. Nedo je bil \xc5\xa1est let starej\xc5\xa1i od Alda, zato je seveda prej pri\xc5\xa1el do javnih nastopov in slave in morda samo zato je tudi zakril mlaj\xc5\xa1ega brata. Dejansko sta oba za\xc4\x8dela s treniranjem \xc5\xa1e kot de\xc4\x8dka. Njun mentor in trener je bil o\xc4\x8de Giuseppe, gasilski na\xc4\x8delnik in v prostem \xc4\x8dasu amaterski sablja\xc4\x8d. Iz ljubezni do tega \xc5\xa1porta je na lastne stro\xc5\xa1ke zgradil telovadnico in ustanovil kro\xc5\xbeek za somi\xc5\xa1ljenike. Oba de\xc4\x8dka sta \xc5\xbee v pred\xc5\xa1olski dobi sukala floret in kmalu postala ponos \xc5\xa1portnega dru\xc5\xa1tva. Prav tako kmalu ju je o\xc4\x8de navadil uporabljati sabljo, medtem ko ni hotel jemati v po\xc5\xa1tev treniranja z me\xc4\x8dem. Po njegovem mi\xc5\xa1ljenju je bil me\xc4\x8d okorno oro\xc5\xbeje, primerno za divje in neurejene izgrede, pri katerih nobeno pravilo ne velja. Nasprotno sta sablja in predvsem floret\xc2\xa0\xc2\xbbelegantni\xc2\xab\xc2\xa0oro\xc5\xbeji, ki dovoljujeta spopad med omikanimi\xc2\xa0\xc2\xbbgentlemeni\xc2\xab. Tako mi\xc5\xa1ljenje je bilo nekoliko nepri\xc4\x8dakovano za robatega \xc4\x8dloveka, kakr\xc5\xa1en je bil o\xc4\x8de Giuseppe, a prav njegova odlo\xc4\x8dnost in osornost nista dovoljevali ugovora. Ko sta fanta odkrila mo\xc5\xbenost sabljanja z me\xc4\x8dem, sta se morala na skrivaj vaditi pri drugem mojstru.\n_START_SECTION_\nPrva svetovna vojna\n_START_PARAGRAPH_\nOb izbruhu prve svetovne vojne je bil Aldo \xc5\xa1ele petnajst let star. Medtem ko je brat od vsega za\xc4\x8detka moral na fronto, je on oblekel voja\xc5\xa1ko suknjo \xc5\xa1ele v drugi polovici vojne. Bil je eden od slovitih\xc2\xa0\xc2\xbbde\xc4\x8dkov letnika 99\xc2\xab, ki so se zapisali v zgodovino kot najpogumnej\xc5\xa1i vojaki svoje dobe. Vojna je seveda popolnoma prepre\xc4\x8dila vse \xc5\xa1portne dejavnosti, kar bi bilo lahko povsem zatrlo vsako voljo po nadaljnjem udejstvovanju, saj je bil Aldo \xc5\xa1e zelo mlad in \xe2\x80\x93 nasprotno od brata \xe2\x80\x93 brez vsake izku\xc5\xa1nje v mednarodnih tekmovanjih. Veliko mladih ljudi je po povratku z boji\xc5\xa1\xc4\x8d bilo prepri\xc4\x8danih, da morajo \xc5\xbeivljenje korenito spremeniti, \xc4\x8de ho\xc4\x8dejo prepre\xc4\x8diti ponovne vojne. Aldo ni bil med temi: svojo bodo\xc4\x8dnost je videl le v sabljanju.\n_START_SECTION_\nOlimpijske igre 1920\n_START_PARAGRAPH_\nOlimpijada 1920 v Antverpnu je bila prva po zaklju\xc4\x8dku vojne. Njena sicer skromna predstava, ki jo je opusto\xc5\xa1ena Belgija zmogla pripraviti, pa ni okrnila \xc5\xa1portnega duha. Iz iger so bile izklju\xc4\x8dene Nem\xc4\x8dija, Avstrija, Bolgarija in Mad\xc5\xbearska, saj so vojne rane \xc5\xa1e krvavele. A prvi\xc4\x8d je zaplapolala olimpijska zastava, ki jo je bil de Coubertin narisal \xc5\xa1e leta 1914. Prvi\xc4\x8d je bilo sli\xc5\xa1ati slovesno prisego \xc5\xa1portnikov. In po dolgem \xc4\x8dasu je bilo ob\xc4\x8dinstvo spet pri\xc4\x8da velikih \xc5\xa1portnih dose\xc5\xbekov. Nedvomno so bili junaki teh iger Paavo Nurmi (finski teka\xc4\x8d) in brata Nadi. Italijanska raprezentanca je zaslu\xc5\xbeila zlato v vseh treh panogah ekipnega sabljanja in seveda sta bila v ekipi oba brata. Poleg tega je Nedo prejel zlato medaljo v individualnem floretu in individualni sablji, kjer je Aldo odnesel srebro.\n_START_SECTION_\nPoznej\xc5\xa1e \xc5\xbeivljenje\n_START_PARAGRAPH_\nPrejem najvi\xc5\xa1jega \xc5\xa1portnega odli\xc4\x8dja je pomenil za slovito dvojico tudi zaklju\xc4\x8dek sodelovanja. Oba brata sta celo zapustila Italijo, kakor bi hotela poudariti, da sta zadostila sinovskim dol\xc5\xbenostim. Aldo je od\xc5\xa1el v ZDA, kjer sprva sploh ni maral ve\xc4\x8d tekmovati; bil je prepri\xc4\x8dan, da je najve\xc4\x8dji sablja\xc4\x8d vseh \xc4\x8dasov in da pravega nasprotnika zanj sploh ni, kar je bilo za tiste \xc4\x8dase in za ZDA verjetno tudi res. \xc5\xa0ele v tridesetih letih se je spet izkazal v individualnem sabljanju z Giorgiom Santellijem, njegovim biv\xc5\xa1im partnerjem v olimpijski ekipi v Antverpnu. Santelli je bil medtem odprl telovadnico v New Yorku in se uveljavil kot sablja\xc5\xa1ki mojster. Njuni dvoboji so bili resni\xc4\x8dni u\xc5\xbeitek za gledalce, a to niso bila prava tekmovanja, temve\xc4\x8d le prefinjena koreografija sabljanja._NEWLINE_V prvih letih svojega bivanja v ZDA se je bil Aldo Nadi preskusil tudi kot filmski igralec, a brez ve\xc4\x8djega uspeha. Po zaklju\xc4\x8dku nastopov s Santellijem se je Aldo preselil v Hollywood in spet poskusil s kinom, a tudi tokrat ni pri\xc5\xa1el dale\xc4\x8d. Samo ob\xc4\x8dasno je nudil svetovanje pri uprizoritvah dvobojev v manj pomembnih filmih. Amerikanci so ga pa vedno zelo \xc4\x8dislali in \xc5\xa1e danes ga imajo za bolj\xc5\xa1ega sablja\xc4\x8da od brata.'